b'\n_START_ARTICLE_\nSjeverni Jutland\n_START_PARAGRAPH_\nSjeverni Jutland je danska regija nastala 2007. od biv\xc5\xa1eg okruga Nordjylland, te dijela okruga Viborg i \xc3\x85rhus. Obuhva\xc4\x87a sjeverni dio poluotoka Jutlanda i drugi po veli\xc4\x8dini danski otok Vendsyssel-Thy odvojen od kopna uskim kanalom Limfjord. Vendsyssel-Thy je do 1825. bio spojen s kopnom, a tada je nakon velike poplave more probilo kopnenu barijeru te je sjever Jutlanda postao otok. Rt Skagen je najsjeverniji rt Danske._NEWLINE_Reljef je nizinski. Postoje morene (materijal preostao nakon otapanja ledenjaka nakon ledenog doba). Tlo je \xc4\x8desto pjeskovito i u njemu postoje dine koje privla\xc4\x8de turiste. Thy (zapadni dio otoka Vendsyssel-Thy) je prvi danski nacionalni park progla\xc5\xa1en 2007._NEWLINE_Najve\xc4\x87i i glavni grad je Aalborg (\xc4\x8detvrti danski grad po veli\xc4\x8dini i zna\xc4\x8dajan industrijski centar). Ostali ve\xc4\x87i gradovi su Frederikshavn, Hj\xc3\xb8rring i Thisted.'